Stykkishólmsbær og Helgafellssveit hefja nú formlegar sameiningarviðræður. Stefnt er að íbúakosningu um sameiningu sveitarfélaganna í mars á næsta ári.
Bæjarstjórn Stykkishólmsbæjar samþykkti að hefja formlegar sameiningaviðræður í gær, en samþykki Helgafellssveitar lá þá þegar fyrir. Jakob Björgvin Jakobsson, bæjarstjóri í Stykkishólmi, segir að nú muni samstarfsnefnd um viðræðurnar hefja undirbúningsvinnu.
Sem endar síðan með því að íbúar þessara beggja sveitarfélaga taka ákvörðun um sameininguna næsta vor, sennilega í mars 2022.
Þá verði kosið til sveitarstjórnar í sameinuðu sveitarfélagi í maí á næsta ári. Sameinað sveitarfélag mun telja um tólf hundruð og fimmtíu íbúa. En í Stykkishólmi búa ellefu hundruð níutíu og sex og sextíu og sex í Helgafellssveit.
Sex hundruð milljónir koma frá ríkinu við sameininguna sem Jakob segir að muni til dæmis nýtast til innviðauppbyggingar. Sveitarfélögin sem eru nágrannar eiga þegar í nánu samstarfi sem einfaldar ferlið.
Sveitarfélögin hafa þó átt í öðrum óformlegum viðræðum við Dalamenn síðustu mánuði. Eins hefur Grundarfjarðarbær boðið til fundar um mögulega stóra sameiningu alls Snæfellsness. Jakob segir þessa kosti ekki af borðinu.
Það eru bara þreifingar sem munu halda áfram geri ég ráð fyrir og næstu misserin.
Slíkar stærri sameiningar taki hins vegar lengri tíma eða um tvö ár. Hægt verði því að ljúka sameiningu Stykkishólmsbæjar og Helgafellssveitar áður en að því kæmi.
Nágrannasveitarfélögin Stykkishólmsbær og Helgafellssveit hefja nú formlegar sameiningaviðræður og stefna að íbúakosningu í mars á næsta ári. 